钦定古今图书集成/明伦汇编/氏族典/第437卷 > 马卿
## 钦定古今图书集成/明伦汇编/氏族典/第437卷 > 马卿

按《万姓统谱》：“卿字敬臣，林虑人。弘治乙丑进士，历户
科给事中。会劾内官逆瑾不法，出守大名。适蓟盗猖
獗，大名者，盗数出没之境，卿始抵郡，首檄诸州县缮
城濬隍，收官庄寺铜佛像，铸为戎器，募膂力者别为
队伍，择县令陈智、教谕陈悃为长，总领团练之法，稍
定赏格以训励之，人人无不效死。是时声震河朔间”，
盗出东境，不敢犯。逆瑾尝加赋大名，已输入官。卿请
藉作下年正额之数，诏许之。卿先为给事时，辽东甯
杲自御史传陞佥都御史，已除籍。时蓟盗起复赂阉
求复官击盗，讽谏官疏名入荐。卿闻奋袂言曰：“世果
无人，宁用驽如卿者可也，可复令渠坏朝廷事邪？”既
而卿出守久之，杲传旨以佥都御史巡抚真定。杲至，
颇侵之，欲中以危法。令供军需二千。卿曰：“必得印信
文移乃可。”卒如请，竟不得间。已而杲败，卿声名益彰。
累官漕运都御史。